Taívönsk stjórnvöld segja sex kínverskar herflugvélar hafa flogið inn á loftvarnarsvæði sitt í gær. Kínverjar segja heimsókn bandarískra þingmanna til eyjunnar ólíðandi.
Fjölmiðlar á eyjunni sögðu frá því í gær að hópur bandaríska þingmanna væri kominn til landsins með bandarískri herflugvél. Ekki hefur verið greint frá því um hvaða þingmenn ræðir en þeir eru sagðir úr báðum deildum Bandaríkjaþings. Kínversk stjórnvöld hafa brugðist illa við heimsókninni enda gera þau tilkall til eyjunnar. Bandaríkin, rétt eins og flest lönd heims, viðurkenna ekki sjálfstæði Taívans.
Heimsóknir sem þessar eru hins vegar ekki óvenjulegar, segir John Kirby, upplýsingafulltrúi bandaríska varnarmálaráðuneytisins. Hann sagði þetta aðra slíku ferðina á árinu. Sömuleiðis væri ekki sjaldgæft að þingmenn ferðuðust með herflugvélum.
Kínverski herinn fór í eftirlitsferð á Taívanssundi í gær og sagði taívanska varnarmálaráðuneytið sex herflugvélar hafa flogið inn á loftvarnarsvæði suðvestur af eyjunni.
Spennan á svæðinu hefur magnast síðustu mánuði og verður ástandið rætt á tvíhliða fjarfundi Xi Jinping, forseta Kína, og Joe Biden Bandaríkjaforseta á næstunni. Ekki hefur verið tilkynnt um hvenær sá fundur fer fram en samkvæmt Reuters verður það jafnvel strax í næstu viku.
Sendiherra Kína í Bandaríkjunum sagði í kvöldverði nefndar um samskipti Kína og Bandaríkjanna í Washington í gær að Xi forseti væri tilbúinn til að vinna með Bandaríkjamönnum að erfiðum málum bæði í nærumhverfi Kína sem og í heiminum öllum.